b'\n_START_ARTICLE_\nBedstem\xc3\xb8drene fra Plaza de Mayo\n_START_PARAGRAPH_\nBedstem\xc3\xb8drene fra Plaza de Mayo (spansk: Asociaci\xc3\xb3n Civil Abuelas de Plaza de Mayo) er en menneskerettighedsorganisation, der har til form\xc3\xa5l at finde b\xc3\xb8rn, der blev stj\xc3\xa5let og uretm\xc3\xa6ssigt adopteret under den beskidte krig i Argentina. Organisationens pr\xc3\xa6sident er Estela Barnes de Carlotto._NEWLINE_Organisationen blev etableret i 1977 med henblik p\xc3\xa5 at finde b\xc3\xb8rn, der forsvandt under undertrykkelsen. Det var nogle bedstem\xc3\xb8dre, der tog initiativet, oprindeligt under navnet Abuelas Argentinas con Nietitos Desaparecidos \xe2\x80\x93 Argentinske bedstem\xc3\xb8dre med forsvundne b\xc3\xb8rneb\xc3\xb8rn, hvilket de senere \xc3\xa6ndrede til det nuv\xc3\xa6rende navn efter stedet, hvor organisationens hovedkvarter ligger._NEWLINE_Ideen var at finde og bringe forsvundne b\xc3\xb8rn tilbage til overlevende biologiske familiemedlemmer, idet nogle af de forsvundne b\xc3\xb8rn var f\xc3\xb8dt af m\xc3\xb8dre, der var f\xc3\xa6ngslet og senere "forsvundet". Bedstem\xc3\xb8drene fik hj\xc3\xa6lp til identifikationen af b\xc3\xb8rnene af den amerikanske genetiker Mary-Claire King._NEWLINE_I 1998 havde organisationen dokumentation p\xc3\xa5 256 ud af et ansl\xc3\xa5et antal p\xc3\xa5 omkring 500 b\xc3\xb8rn, der var ulovligt adopteret under milit\xc3\xa6rstyret. Af disse 256 er 56 blevet fundet og 7 er d\xc3\xb8de. I 2008 var det fundne antal n\xc3\xa5et op p\xc3\xa5 97._NEWLINE_For arbejdet modtog Bedstem\xc3\xb8drene fra Plaza de Mayo i 2011 F\xc3\xa9lix Houphou\xc3\xabt-Boigny-fredsprisen i Paris.'